خاریجی ایشلر ناظیری مولود چاووش اوغلو "اردن چایی‌نین غرب ساحلی" ایله باغلی آچیقلاماسینا گؤره ایسرایلین باش ناظیری بنیامین نتانیاهویا رئاکسیا گؤستردی.
چاووش اوغلو سوسیال شبکه اوزریندن یایدیغی آچیقلامادا "اردن چایی‌نین غرب ساحلی اولوسلار آراسی حقوقا ضد اولا‌راق ایسرایل-ین ایشغالی آلتیندا اولان فیلیسطین تورپاغی‌دیر. نتاهیاهونون سئچکی‌لر عرفه‌سینده یئنه سس توپلاماق تشویشیله مسئولیت‌سیزجه‌سینه یایدیغی آچیقلاما‌لار بو حقیقتی اصلا دییشدیرمه‌یه‌جک‌دیر" دئییب.
عدالت و اینکیشاف پارتیسی‌نین سؤزچوسو عمر چلیک ده نتانیاهونو تنقید ائده‌رک دئییب کی، ایسرایل باش ناظیری یئنه احتیاط‌سیز شکیلده تجاوزکارلیغینی اورتایا قویدو.
قئید ائدک کی، ایسرایلین باش ناظیری بنیامین نتانیاهو آوریلین 9-دا کئچیریله‌جک سئچکیده غلبه قازانیب یئنی‌دن باش ناظیرلیک پوستونو توتاجاغی تقدیرده، ایشغال آلتینداکی اردن چایی‌نین غرب ساحلینده کی غیری-قانونی یهودی یاشاییش منطقه‌لرینی "ایسرایله ایلحاق" ائتمگی پلانلاشدیردیغینی سؤیله‌میشدی.
ایسرایل-ین 1967-جی ایلده ایشغال ائتدیگی اردن چایی‌نین غرب ساحلینده 250-یه یاخین قانون‌سوز یهودی یاشاییش منطقه‌سی وار و بورا‌لاردا 400 مین‌دن آرتیق یهودی ساکین یاشاییر.
اولوسلار آراسی حقوقا گؤره، ایشغال آلتینداکی تورپاق‌لاردا بوتون یهودی یاشاییش منطقه‌لری غیری-قانونی حساب اولونور.
